P. Hrušovský, podpredseda NR SR: (2002-07-13):
(Pokračovanie pauzy pred otvorením rokovacieho dňa o 10.00 hodine.) (Príchod predsedu Európskeho parlamentu Pata Coxa do rokovacej sály. Potlesk.) J. Migaš, predseda NR SR: Vážené panie poslankyne, vážení páni poslanci, pokračujeme v 61. schôdzi Národnej rady Slovenskej republiky. Vážené panie poslankyne, vážení páni poslanci, vážení členovia vlády a ďalší hostia, chcem vyjadriť radosť nad tým, že dnes môžem po prvýkrát privítať na pôde Národnej rady Slovenskej republiky predsedu Európskeho parlamentu pána Pata Coxa. (Potlesk.) Vážený pán predseda, vaša dnešná prítomnosť tu medzi slovenskými kolegami je dôkazom približovania nielen Slovenska k Európskej únii, ale predovšetkým dôkazom zbližovania vzťahov medzi slovenskými poslancami a ich budúcimi kolegami v Európskom parlamente. Vašu krajinu Írsko a jeho ľud zastupujete v Európskom parlamente už 13 rokov a počas tohto obdobia ste svojou prácou významne prispeli k posilneniu postavenia Európskeho parlamentu medzi európskymi inštitúciami a k posilneniu našej vzájomnej spolupráce. Keď ste v januári tohto roku nastupovali do kresla predsedu Európskeho parlamentu, potvrdili ste slová a záväzok vašich kolegov pracovať v prospech rozšírenia Európskej únie. Európska únia je dnes na prahu jednej z najvýznamnejších udalostí svojej histórie, bude rozhodovať o azda najpočetnejšom rozšírení, ktoré bude znamenať výrazný pokrok v znovuzjednotení Európy, a zároveň prechádza procesom vnútornej reformy znamenajúcej novú kvalitu procesu rozhodovania, kontroly i efektu pre občanov únie. Úspešné ukončenie predvstupových rokovaní kandidátskych krajín vnímam ako jednu z rozhodujúcich politických priorít. Vážený pán predseda, znovuzjednotenie Európy nepovažujem za akt gesta, ale reálne rozhodnutie v prospech zdieľania spoločných hodnôt i ekonomického pokroku. Európsky parlament je a vždy bol tou inštitúciou, ktorá rozširovanie Európskej únie podporovala. Dovoľte mi vysloviť veľké poďakovanie za podporu v mene Slovenska a občanov Slovenskej republiky. Vaša Excelencia, navštevujete Slovenskú republiku v období pre nás kľúčovom, v období, keď sa rozhoduje o našej budúcnosti. Slovenská republika a jej občania veria, že táto budúcnosť je práve v Európskej únii a že v nej budú mať svoje pevné miesto. Slovensko patrí na popredné miesto medzi kandidátmi na členstvo v únii a túto skutočnosť potvrdila i posledná hodnotiaca správa Európskeho parlamentu, ktorú Slovenská republika vníma ako objektívne zhodnotenie cesty, ktorou naša krajina smerom k Európskej únii dosiaľ prešla. Nie je to cesta bez prekážok, ale my pevne veríme, že jej smerovanie sa nezmení a Európsky parlament vo svojej novembrovej správe bude môcť konštatovať, že Slovenská republika splnila kritériá na členstvo v Európskej únii a je pripravená ukončiť predvstupové rozhovory. Národná rada, pred ktorej poslancami o chvíľu vystúpite, urobila v práve sa končiacom volebnom období maximum. Najskôr spoločným vyhlásením o podpore integračného úsilia deklarovala záujem o jeho naplnenie tak koalíciou i opozíciou a následne praktickými krokmi vrátane mimoriadneho rokovania režimu v rámci rokovaní pléna urobila všetko pre uzavretie 26 negociačných kapitol a zvrátenie časového hendikepu, v ktorom sme sa pred rokom 1998 ocitli. Plnenie prístupových kritérií, enormné úsilie Národnej rady Slovenskej republiky pri prerokovaní týchto zákonov však malo a má trvalo viac ako 70-percentnú podporu vstupu Slovenska do Európskej únie medzi obyvateľmi krajiny. Rozšírenie Európskej únie i vstup Slovenska do nej bude mať praktický význam iba vtedy, ak skutočné pozitíva pocítia i občania kandidátskych i členských krajín, slovenský parlament sa na takúto podporou obyvateľov mohol spoľahnúť. Po septembrových voľbách deklarovaných praktickým potvrdením politických garancií, ktoré od nás Európska únia očakáva, bude pred novým parlamentom stáť úloha súvisiaca so zavŕšením negociačného procesu, ale i prípravou obyvateľov na kvalitatívne nové voľby, voľby do Európskeho parlamentu. Bez občanov a v prospech občanov by totiž tento projekt nebol úspešný. Vážený pán predseda, dovoľte mi ešte raz vás privítať v priestoroch Národnej rady Slovenskej republiky a požiadať o vystúpenie. Nech sa páči, pán predseda, máte slovo. P. Cox, predseda Európskeho parlamentu: Vážený pán predseda, poslanci parlamentu, chcem vám poďakovať dnes v mene Európskeho parlamentu za túto veľkú poctu, pretože je to v skutočnosti pocta, že zvolený poslanec jednej komory bol prijatý ako hosť v inej komore parlamentu. A v mene Európskeho parlamentu si cením a ďakujem vám, pán predseda a poslanci, za túto poctu. Neviem ako vy, ale myslím, že z môjho hľadiska je to prvýkrát, čo hovorím niekedy v parlamente v sobotu, čo prednášam prejav v parlamente v sobotu. A chcem vám teda povedať, že na mňa veľmi zapôsobilo, koľko je tu poslancov prítomných, a preto všetkým tým poslancom z vládnych strán aj z opozičných strán sa chcem veľmi poďakovať za to, že ste sa osobitne posnažili, pretože je to osobitné úsilie, keď ste prišli sem na zasadanie v sobotu ráno. A dúfam, že vďaka vašej prítomnosti tu môžeme poslať niekoľko posolstiev nielen vám, ale aj prostredníctvom vás k ľuďom a občanom Slovenska v tomto veľmi osobitnom momente v živote vášho národa a o tomto tvorivom momente pri transformácii nášho starého európskeho svetadiela. Je tu niekoľko posolstiev, ktoré vám chcem dnes odovzdať, a dovoľte mi najprv povedať, ktoré to sú a potom ich ďalej rozvediem a poviem, prečo si myslím, že chcem uviesť tieto posolstvá. Prvé posolstvo je to, že verím, že tí, ktorí zasadáme v Európskom parlamente a ktorí sme sledovali s veľkým záujmom politiku moderného a nezávislého Slovenska a samostatného Slovenska, že za niekoľko posledných rokov ste dosiahli značný pokrok v napĺňaní ambícií zapojenia sa Slovenska do Európskej únie. Moje druhé všeobecné posolstvo je, že teraz je obdobie v Európskej únii, teraz je obdobie tvorivej a strategickej transformácie v prospech tejto únie. A môže to byť aj obdobie, ak nastanú vhodné podmienky, a dúfam, že nastanú, že to bude obdobie úspechov pri plnení slovenských zahraničnopolitických ambícií. Moje tretie posolstvo je, že posilňovanie procesu, ktorý sa urobil pre plnenie týchto ambícií, je výlučne záležitosťou slobodných ľudí, slobodnej a zvrchovanej spoločnosti na Slovensku, a nie je to vec pre iných, ktorí by vám mali diktovať, a preto ľudia majú v rukách voľbu a tá voľba bude dôležitá a je potrebné, aby sa táto voľba vyjadrila vysokou účasťou, a preto je to dôležité práve v tomto čase. Moje štvrté posolstvo je, že verím, že vstup do Európskej únie posilní stabilizáciu transformácie hospodárstva a spoločenského poriadku na Slovensku, a dúfam, že môžem veriť, ako sa to stalo v mojej krajine v Írsku, toto spustilo novú energiu, nové možnosti a osobitne nové príležitosti, a preto nastali aj nové pracovné príležitosti. Pán predseda, vážení poslanci, povedal som, že jedno z týchto posolstiev, na ktoré kladiem osobitný dôraz, je, že počas posledných niekoľko rokov nastal veľký pokrok pri plnení ambícií Slovenska v smerovaní do Európskej únie. Bolo tu mnoho zmien vo vzťahoch medzi Slovenskom a vonkajším svetom. Vy ste začali rokovania o vstupe len vo februári 2000, a preto aj s niektorými inými štátmi ste boli jedni z posledných, ktorí začali tento proces. Vaše susedné štáty a osobitne ostatné štáty z Vyšegradskej štvorky začali ten proces rokovaní dosť dlho pred vami. Napriek politickým ťažkostiam, napriek zdedeným hospodárskym ťažkostiam spôsobeným pomalšou transformáciou tento princíp regaty či dobiehania ostatných štátov bol pozoruhodný. Slovensko je na správnej ceste a dnes ste jednými z čelných členských štátov, ktorí realizujete ambíciu vstúpiť do Európskej únie, a myslím, že je to pozoruhodné, a myslím, že ako Európan môžem povedať, že to stojí aj za oslavu. Čo sa týka politických kritérií, myslím si, že samotný proces plnenia politických kritérií bol pozoruhodný. Stabilizácia inštitúcií, zlepšenie demokratických záruk pre všetkých vašich občanov a posilňovanie právneho štátu a rešpektovanie zákonov a zlepšenie situácie a postavenia menšín, vymenovanie prvého ombudsmana na Slovensku tento rok – toto všetko sú opatrenia, ktoré predstavujú pokrok. Nie, že by ste nemohli urobiť viac alebo že by ste nemali urobiť viac, ale veľa ste už urobili a stojí za to, aby sme to uznali a aby sme to vyzdvihli. Čo sa týka hospodárskej transformácie, už boli dosiahnuté dôležité výsledky. Stabilizácia a rozpočtová makroekonomická politika, ktorá nie je ľahká v transformujúcej sa spoločnosti, bola sama osebe posledným úspechom. Reštrukturalizácia bankovej sféry a podnikovej sféry a program privatizácie, znižovanie miery inflácie. Tieto všetky veci sú dôležité podmienky na stabilitu, aby ste mohli úspešne odštartovať budúci rast hospodárskej výkonnosti. Čo sa týka acquis communautaire, už ste veľa urobili a stále ešte zostáva veľa urobiť, ale vaša aproximácia bola veľmi stabilná a pokrok bol skutočne reálny. Ak by som mal zhrnúť, či ide o politické kritériá, alebo o hospodárske kritériá, alebo o rozvoj európskych právnych predpisov vo vašom právnom poriadku, toto všetko potvrdzuje, že ste dosiahli veľký pokrok, že ste jedným z kandidátov na prvých miestach a že ste to dokázali a ste na správnej ceste. Moje druhé posolstvo je, že toto je strategické obdobie kreatívnej, tvorivej transformácie Európskej únie a môže to byť aj moment tvorivej a historickej zmeny pre Slovensko v závislosti od okolností. Rok 2002, pán predseda, poslanci, bol nezvyčajný aj pre Európsku úniu. V januári tohto roku tí, ktorí sa zúčastnili na projekte spoločnej meny, si prvýkrát vložili do peňaženky to, čo mnohí ľudia po mnohé roky o tom snívali dlhý čas, ale mnohí ľudia si mysleli, že sa to nemôže stať, tá spoločná mena, a teraz je to realitou. Chcem teraz hovoriť o tejto realite. My teraz budujeme v Európskej únii s naším spoločným trhom, s našou spoločnou menou a s plánmi ekonomickej reformy, ktoré predkladáme a realizujeme na európskej úrovni, my tu budujeme platformu, aby sme všetky tieto možnosti využili a premenili ich na nové a skutočné príležitosti, aby sme tieto nové a skutočné príležitosti premenili na viac pracovných miest a vyššiu prosperitu pre všetky národy Európy. A je to silná platforma so silnými a globálnymi novými nástrojmi vo svete globalizovaného hospodárstva, ekonomiky. Je to len prostredníctvom inteligentnej vzájomnej závislosti našich štátov, prostredníctvom ktorej môžeme pre nás najviacej vyťažiť v tejto globalizovanej dobe, a naša nová ekonomická platforma, spoločný trh a spoločná mena nám dáva skutočný silný základ, ktorý Európania nikdy predtým nemali vo svojej histórii. Môžete byť súčasťou tejto transformácie. Čo sa týka rozširovania, Európsky parlament je odhodlaný, že keď hlavy štátov a vlád sa stretnú v Kodani v decembri tohto roku, že chceme, aby zasvietili zelenú pre rozširovanie. Politicky chceme, aby tento rok, rok 2002, bol ten rok rozširovania. Politicky to bol Európsky parlament, ktorý prvýkrát povedal, že určime si kalendár pre to, aby vy, kandidátske krajiny, keď splníte podmienky, aby ste sa mohli zúčastniť na nasledujúcich voľbách do Európskeho parlamentu ako plnohodnotní a rovnoprávni členovia v tomto nezvyčajnom spoločnom európskom dobrodružstve. A my rovnako to chápeme z našej strany. Pán predseda, je to však veľmi tesný, nabitý kalendár, pretože budúci október, v polovici októbra Európska komisia pripraví na tento rok hodnotiacu správu o každej kandidátskej krajine. A toto je pre vás veľmi dôležitý moment, ako aj pre mňa. Pretože v Európskom parlamente v novembri budem mať veľkú revíziu stavu rozširovania a budeme intenzívne a pozorne počúvať to, čo Európska komisia nám povie a podľa toho si vyberieme, podľa toho sa rozhodneme. Vy máte voľby v septembri a tieto voľby sú v prvom rade vašou záležitosťou. Ale môžem urobiť jeden, dva kvalifikované odhady o výsledku týchto volieb. Jeden odhad je, že ktokoľvek zostaví vládu, bude to koalícia viac ako jednej strany bez ohľadu na to, ktoré strany tam budú zastúpené. Chcem toto všeobecne poznamenať, cudzinec pre vás, bez toho, aby som sa dotkol vašej zvrchovanosti názorov a vašej zvrchovanosti voľby. Dúfam, že zásada smerovania politiky, osobitne aj čo sa týka Európskej únie, a ja viem, že nie je mojou úlohou hovoriť aj za iné organizácie, ako je NATO, ale viem, že ostatní budú tiež sledovať, budem potrebovať vedieť, na akých pozíciách stojí táto vláda, a budeme to potrebovať vedieť veľmi skoro. A to je ťažké, pretože aj v mojej krajine som sa zúčastňoval pri rokovaní o koaličných dohodách, a nie je to ľahké urobiť to rýchlo po voľbách. Budeme však potrebovať vedieť, na akých pozíciách stojí Slovensko, čo najskôr po voľbách, pretože my musíme naše posúdenie urobiť včas. Teda ja vás vyzývam bez ohľadu na to, aký bude zvrchovaný výsledok vašich volieb, aby ste nám dali vedieť, aby ste nás informovali, aká je orientácia a podstata politiky budúcej vlády, v dostatočnej miere, aby sa Komisia a Parlament mohli rozhodnúť smerom k uzatvoreniu integračného procesu v Kodani. Dovoľte mi povedať, pán predseda, že ja ako predstaviteľ Európskeho parlamentu vám neskôr predložím oficiálnu pozvánku, aby ste pozvali 13 poslancov z vášho parlamentu, aby prišli do diskusie o rozširovaní v Štrasburgu v novembri a aby sa zúčastnili na tejto diskusii, aby sa stretli s mojimi politickými kolegami v našich rôznych politických frakciách a rodinách v tomto Parlamente v Štrasburgu a aby ste jedného z týchto poslancov vyzvali, aby predniesol reč v Európskom parlamente o vytváraní novej Európy a aby začali s činnosťou konsolidácie práce tej generácie, ktorá transformovala európsku politiku. V novembri príde čas, keď poviem všetkým ľuďom, veľvyslancom, byrokratom, technokratom a odborníkom, ktorí robili všetku túto prácu, aby pomohli transformácii. Poviem im ďakujem za dobre vykonanú prácu. Ale my politická trieda sa musíme opäť zhostiť toho programu rozširovania, pretože súhlas verejnosti a zapojenie našich občanov, či už v kandidátskych krajinách, alebo v členských štátoch, je našou úlohou. To je úlohou politiky. A my v Európskom parlamente sme odhodlaní v novembri vo veľkolepom európskom spôsobe, akým žiadny iný parlament ani žiadna európska inštitúcia to predtým urobili. Chceme takto prevziať toto bremeno vysvetľovania verejnosti a povedať im ten príbeh o rozširovaní a odovzdať ho a vysvetliť ho národom a ľuďom v členských štátoch aj v kandidátskych krajinách. Tretím prvkom transformácie Európy v roku 2002 je Konvent o budúcnosti Európy. Je to nezvyčajné úsilie a práca, ktorá sa tam vykonala, je to nezvyčajná práca, pán predseda a poslanci, pretože nemá žiadny precedens. Doteraz vlády vymenovali ľudí a oni pracovali svojím spôsobom za zatvorenými dverami a mohli si dovoliť isté veci. Teraz je to už verejne všetko dostupné a diskutuje sa tu verejným spôsobom a verejnosť o všetkom viem. My sme tam všade, každý štát z únie a každý kandidátsky štát, zastúpení v Konvente, ako aj každá európska inštitúcia je tam zastúpená. My od toho očakávame, hoci nie je mojou úlohou predpokladať alebo predpovedať niečo, ale my očakávame, že tento Konvent zjednoduší dohody o Európskej únii a že ich zasadí do istého ústavného rámca, aby sme my sami dokázali lepšie rozumieť, že kto čo robí, kto má akú úlohu, aby sme my sami lepšie pretransformovali do jednoduchého spôsobu tie pravidlá, akým robíme našu prácu, aby sme vďaka tomu mohli našim občanom ľahšie a jednoduchším spôsobom vysvetliť, v čom spočíva naša práca a o čom to celé je. Chcem vám však povedať a osobitne obzvlášť v tomto parlamente a teraz, že my v Európskom parlamente očakávame, že táto ústavná dohoda vo svojej podstate vymenuje všetky tie veci, ktoré nás všetkých spájajú v celej Európe. Tie hodnoty, na ktorých je táto Európa založená. Tieto hodnoty sú hodnoty pluralistickej demokracie a rešpektovania právneho štátu a rozvoja sociálnej a trhovej ekonomiky a uznávania a podporovania ľudskej dôstojnosti a ľudských menšinových práv a rešpektovania kultúrnych rôznorodostí a o celom našom kontinente. Naše barbarské 20. storočie nám dalo viacej poučení, ako by sme kdekoľvek inde na svete našli hodnoty solidarity a trhovej udržateľnosti. Toto sú hodnoty dnešnej Európy a budú to hodnoty zajtrajšej Európy, ktoré budeme premietať na globálnom fóre. Tieto hodnoty nie sú hodnoty, o ktorých by sa dalo vyjednávať. Toto sú hodnoty podstatné, ktoré sú v stredobode Európy, fungovania Európy. A musíme to mať na mysli všade v politike preto, že toto sú jadrové hodnoty, nemeniteľné a neotrasiteľné hodnoty, na ktorých je náš projekt postavený. Samozrejme, toto je aj pre vás moment, ktorým určujete slovenskú históriu, a tento moment, táto chvíľa je vaša chvíľa. Dúfam však, že keď ľudia pôjdu hlasovať vo voľbách, že si uvedomia potrebu konsolidovať a budovať budúcnosť na zásade pokroku pri integrovaní sa do širšieho svetového zoskupenia. Chcem zdôrazniť túto potrebu pre ľudí na Slovensku. Ich voľba bude taká dôležitá a táto chvíľa v histórii vášho národa je bezprecedentná. Nemôžete vykonávať vaše povinnosti a starať sa o záujmy vašich detí a vnukov tak, že ostanete jednoducho doma. Musíte ísť voliť, musíte ísť do volebných miestností a musíte sa podieľať na tvorbe histórie. Viem, že dnes som v hlavnom meste a nechcem si pomýliť hlavné mesto so zvyškom krajiny. Ja sám v Írsku nebývam v hlavnom meste, teda viem niečo o tom, aké sú postoje v hlavnom meste a na vidieku. Chcem apelovať na ľudí, a nielen v parlamente, že nie som tu len dnes v Bratislave, ale chcem apelovať na ľudí všade, že toto je osobitná chvíľa, určujúca chvíľa, ktorá nastane raz za jednu generáciu, keď veľmi veľké, dôležité a podstatné voľby treba vykonať a nemožno tieto voľby realizovať tak, že nepôjdete do volebnej miestnosti. Je to dôležitá chvíľa transformácie pre Európu a je to dôležitá chvíľa určenia budúcnosti Slovenska. Čo sa týka hospodárskych otázok, moje posolstvo je také, že vstup do Európskej únie môže posilniť stabilizáciu a transformáciu vášho hospodárstva. Súčasná ekonomická a sociálna situácia nie je jednoduchá. Chcem však povedať toto: Neverím, že táto situácia je produktom procesu vstupovania do Európskej únie. Je to výsledkom transformácie, ktorá bola oneskorená, a príležitosti na transformácie, ktoré boli odkladané. Je to sčasti výsledkom demokratickej situácie obyvateľstva, ktorá môže byť ťažká pre život národov a takisto vytvára príležitosti pre mladých ľudí, aby budovali svoju budúcnosť. A veľmi silno verím v to, že váš vstup do EÚ urýchli schopnosť Slovenska integrovať sa konkurencieschopným spôsobom do európskeho hospodárstva a využívať širšie globálne príležitosti. Verím, že integrácia Slovenska do EÚ posilní priame zahraničné investície a pomôže pri modernizácii a rozširovaní a budovaní know-how. Chcem povedať, že rozpočet Európskej únie bez ohľadu na to, ako budú pokračovať prístupové rokovania odteraz do decembra, a bez ohľadu na to, aké budú problémy a otázky pri priamych platbách do poľnohospodárstva, ktoré sa veľmi intenzívne diskutujú, chcem povedať, že je európsky finančný balík pre Slovensko, a chcem zdôrazniť, že vy, Slovensko, sa neocitnete v pozícii čistého platcu, aby v Európskom parlamente takáto možnosť vôbec nastala. My preukážeme našu solidaritu a budeme hlasovať a budeme vás podporovať, pretože chceme, aby ste boli v Európskej únii, a sme odhodlaní, že prostredníctvom našej solidarity sa zasadíme o to, aby sa vaše členstvo zrealizovalo. Vy si môžete povedať, že, no, tieto veci musia politici hovoriť, je to slušná a pekná reč, ale čo iné by mal hovoriť. Chcem však povedať, že som Ír a Európan ako vy a tiež bývam v malej krajine. Na rozdiel od vás však nemáme tu výhodu, že žijeme v srdci Európy. Žijem na ostrove, to znamená mimo kontinentu. Chcem vám povedať, že keď som bol mladý chlapec a keď môj otec ešte žil, tak miera vysťahovalectva z mojej krajiny trhala srdcia v našich rodinách a rozbíjala naše spoločenstvá našej obce, a dokonca aj zlomila nášho ducha. A môžem vám povedať, že írsky duch je silný. My sme boli ponížení tým nedostatkom príležitostí a mladí ľudia, ktorí odchádzali počas vysťahovalectva, nám zanechali pocit zlyhania a neúspechu. A keď sme sa stali vzájomne previazaní, miesto toho, aby sme boli izolovaní, a keď naše politiky boli realizované v spoločnosti spoločné príležitosti, tak pre moje deti sa otvorili také príležitosti, o ktorých môj otec ani nemohol snívať. A toto sa vám teraz ponúka. Toto sú tie skutočné možnosti. Nie je to o podrobnostiach a dohodách a zložitých pravidlách, ale je to o samotnom živote, v ktorom mám na výber bez ohľadu na to, aké vzdialené sa to dnes zdá. Alebo 20. a 21. septembra otázka je, či ja ako občan môžem vykonať svoju voľbu, ktorou dávam ako darček do vena budúcnosť mojim deťom. A vy viete, že ako voliči túto voľbu môžete vykonať. V mojej krajine moje deti a ja sám, my sme príjemcovia múdrosti z predchádzajúcej generácie mojich otcov, ktorých príležitostí neboli splnené a ktorých miera nezamestnanosti bola vysoká a ktorí mali vysokú mieru vysťahovalectva, ale videli možnosť, ako to môžu zmeniť. A toto je tá múdrosť, ktorú vám tu chcem odovzdať. A nehovorím vám tieto slová len preto, že musím, ale ja som tú skúsenosť naozaj zažil a viem dosť veľa o Íroch. A strávil som aj pár nocí v bare v Bratislave a dozvedel som sa o Slovákoch, že ste veľmi uvoľnení ľudia, rovnako ako Íri, a chcem, aby ste si nechali tento postoj, lebo je to dobré. Ja som Ír, teda ja podporujem írske mužstvo, keď hrajú futbal, a tak to má byť. Vy si zanechajte to najlepšie, čo vo vás je, ale pridajte to, čím sa ešte môžete zlepšiť. Chcem, pán predseda, teraz prejsť k záveru a na záver vám chcem povedať, že vďaka tomu, že mám túto poctu, aby som sa prihovoril tomuto parlamentu, tejto komore dnes, chcem vám povedať, že transformácia a zmena v spoločnosti nikdy nie je ľahká vec. A to vám nemusím hovoriť v tomto parlamente, pretože vy ste prešli dvojitou transformáciou. Z veku plánovanej a komunistickej ekonomiky na druhý pokus transformácie, aby ste sa pripravili na zapojenie do širšieho sveta. Vy ako generácia transformácie nesiete veľké politické bremeno, ale vaše politické dedičstvo, ktoré odovzdáte ďalším generáciám, môže byť rovnako hlboké. Predtým som už hovoril o dohode, o Ústave Európskej únie. Tam sú podstatné hodnoty a výber našich hodnôt a podpora našich hodnôt a realizácia našich hodnôt je dôležitá. Pluralistická demokracia a rešpektovanie právneho štátu, rešpektovanie dôstojnosti jednotlivcov a ľudských a menšinových práv, trhová a sociálna ekonomika, rešpektovanie kultúrnej rôznorodosti, poskytovanie solidarity a trvalá udržateľnosť všetkých vecí, ktoré vykonávame – toto sú naše voľby, rovnako ako aj ekonomické a iné politiky sú vecou výberu. Ako predseda Európskeho parlamentu chcem, aby ste boli zastúpení v našej komore. Chcem, aby ste boli pri každom stole, kde sa rozhoduje niečo v Európskej únii. Toto je pre vás veľká možnosť, pre vás ako generáciu, ktorá robí transformáciu. To je pre vás veľká možnosť, aby ste dali niečo viac vašim deťom a vašim vnukom ako to, čo vy sami ste dostali. Tieto voľby sú voľby, ktoré musíte realizovať v nasledujúcich voľbách. Tieto voľby nie sú len o slovách, ale o skutočnej podstate. Nie sú len o obraze v očiach verejnosti, ale sú o tvrdohlavej skutočnosti. Sú to voľby o zaangažovaní sa, zapojení sa, alebo o izolácii. Toto je nezávislý štát, samostatný štát a vy ste zvolení zástupcovia slobodných a zvrchovaných ľudí. Dnes v Európskej únii prvýkrát v tisícročiach histórie svetadiela Európy, dnes prvýkrát prinášame ľudí spolu nie pri bitke s mečom, nie pri hlavniach pušiek, ale slobodným spôsobom, prostredníctvom slobodnej vôle slobodných a zvrchovaných ľudí. (Potlesk.) Teraz máte šancu tvoriť históriu. Samotná zodpovednosť v republike leží na jej občanoch a prostredníctvom občanov odvodzujeme našu moc. Vy ste vydali vašu deklaráciu zvrchovanosti ako štát pred desaťročím. Chcem vyzvať voličov v tejto krásnej a malej republike, ktorá je v srdci Európy, aby išli a volili, aby volili v prospech tohto veľkého momentu vo vašej histórii, aby volili v prospech transformácie. Vy ste vyhlásili vašu zvrchovanosť pred 10 rokmi a teraz sa odhodlajte inteligentne k deklarácii o vzájomnej závislosti či previazanosti. A ak to urobíte, tak vaše deti a vnuci vám poďakujú, ako aj ja vám ďakujem za túto príležitosť pred vami vystúpiť. (Potlesk.) J. Migaš, predseda NR SR: Vážený pán predseda, dovoľte mi, aby som v mene svojom, v mene poslancov Národnej rady Slovenskej republiky sa vám poďakoval za vaše vystúpenie. Panie poslankyne, páni poslanci, končím 61. schôdzu Národnej rady Slovenskej republiky. Zídeme sa 19. a 20. augusta na ďalšej schôdzi Národnej rady. Ďakujem pekne, že ste v sobotu, ako povedal pán predseda, prišli na rokovanie parlamentu, ďakujem pekne. (Potlesk.) (Rokovanie 61. schôdze sa skončilo o 10.47 hodine.)